กรมปศุสัตว์ชวนคนไทยดื่มนมเพื่อสุขภาพที่ดี พร้อมเชิญเที่ยวชมกิจกรรมวันดื่มนมโลก วันที่ 31 พค. ถึง 2 มิย. นี้ ณ กรมปศุสัตว์ พญาไท กรุงเทพมหานคร
นายอำพันธุ์ เวฬุตันติ รองอธิบดีกรมปศุสัตว์ เปิดเผยเนื่องในโอกาสวันดื่มนมโลก วันที่ 1 มิถุนายน ทางกรมปศุสัตว์คาดหวังให้ประชาชนคนไทยบริโภคนมมากขึ้น โดยเฉพาะเด็กไทยควรดื่มนมเพื่อสุขภาพร่างกายที่แข็งแรง โดยจากข้อมูลพบว่าปัจจุบันปริมาณการดื่มนมของคนไทยอยู่ในระดับที่น้อย มีอัตราส่วนเฉลี่ยเพียง 18 ลิตรต่อคนต่อปี เท่านั้น จึงมีเป้าหมายวางแผนและรณรงค์ให้คนไทยดื่มนมเพิ่มขึ้นเป็น 25 ลิตรต่อคนต่อปี ภายในปี 2563 และคาดหวังให้เพิ่มขึ้นทุกปี        ขณะที่การจัดกิจกรรมวันดื่มนมโลก ในวันที่ 1 มิถุนายนนี้ ที่จัดพร้อมกับงานมหกรรมปศุสัตว์แห่งชาติ ปี 2562 ระหว่างวันที่ 31 พค. ถึง 2 มิย. นี้ ณ กรมปศุสัตว์ พญาไท กรุงเทพมหานคร ได้รับเกียรติจากนักวิชาการเข้าร่วมในเวทีเสวนาทำอย่างไรให้คนไทยดื่มนมมากขึ้น เพื่อทราบถึงสาเหตุที่คนไทยไม่นิยมดื่มนม ขณะเดียวกันเพื่อเผยแพร่คุณประโยชน์ของนมและผลิตภัณฑ์ที่แปรรูปจากนม ซึ่งนอกจากผู้บริโภคได้รับประโยชน์ทางโภชนาการจากนมแล้วเกษตรกรผู้เลี้ยงโคนมยังมีรายได้ที่มากขึ้นอีกด้วย